Il-Ministru għall-Intern u s-Sigurtà Nazzjonali, Manuel Mallia laqa’ b’sodisfazzjon l-appell li sar mill-Ministru għall-Intern tal-Iżvezja biex ikun hemm ‘ burden sharing ’ tal-immigranti fost il-pajjiżi kollha tal-Unjoni Ewropea. Fi stqarrija l-Ministeru qal li jinsab sodisfatt li fl-aħħar l-appelli li ilha tagħmel Malta, qed jiġu riflessi wkoll f’appelli li qed jagħmlu pajjiżi oħra tal-Unjoni Ewropea. “B’hekk nistgħu nassiguraw aktar ħidma konġunta dwar din il-problema u l-pressjoni tiżdied fuq il-pajjiżi kollha tal-Unjoni Ewropea,” qal il-Ministeru. Skont ir-rapport ‘UNHCR Asylum Trends’ għall-2013, Malta rċeviet l-akbar ammont ta’ applikazzjonijiet għall-ażil, b’rata ta’ aktar minn 20 għal kull 1,000 persuna li tgħix f’pajjiżna. Bħala medja, it-28 pajjiż tal-Unjoni Ewropea, ircivew tliet applikazzjonijiet għall-ażil għal kull elf persuna. Dan ifisser li Malta kellha kważi seba’ darbiet aktar mill-medja Ewropea f’dak li jirrigwarda applikazzjonijiet għall-ażil. Il-ħidma ta’ Malta issa qiegħda ffukata biex ikun hemm time-frames stabbiliti fuq il-proposti tat-Task Force għall-Mediterran li kien beda l-ħidma tiegħu wara ħidma konġunta bejn il-Ministeru għall-Affarijiet Interni Taljan u dak Malti.